Rumantsch grischun actual

Las acziuns cunter il rumantsch grischun han er gì lur varts positivas. Las persunas persvasas da la necessitad d'in linguatg surregiunal per unir ils Rumantschs e per far preschent il rumantsch sur noss cunfins grischuns or han reagì cun diversas respostas creativas.
Passa 1300 persunas han sutsegnà il "Manifest rumantsch 1989" e rendì attent sin il fatg che quest linguatg è anc ina plantina, a la quala ins sto dar temp e peda da sa sviluppar. Idioms e rumantsch grischun possian exister l'in sper l'auter, mintgin cun sia funcziun.
AI medem giavisch correspunda er la platta fonografica cun il titel significativ "Forza Flurina". Sin quella chantan chantauturs e gruppas rumantschas ina chanzun d'amur, mintgin en ses idiom ed alura da cuminanza en rumantsch grischun.
Cun quai duai vegnir exprimì ch'il rumantsch grischun n'è betg ina periclitaziun per ils idioms, mabain ina punt da speranza. II text da la chanzun è da Flurin Spescha. La musica, l'idea e l'iniziativa vegn da Flurin Caviezel-Hidber, che ha er procurà per la realisaziun, ensemen cun Men Steiner e Rita Uffer.
E sco terz è vegnida fundada ina "Uniun per promover il rumantsch grischun" (URG). Ella ha l'intent d'infurmar davart quest linguatg da scrittira e da lectura e da promover ses diever. Tenor l'opiniun dals iniziants nun èsi betg sulettamain chaussa da la Lia rumantscha da propagar e d'infurmar davart il rumantsch grischun. EI sto uss er vegnir purtà dals Rumantschs sezs. Presidenta da la nova uniun è dunna Rina Steier-Peduzzi da Savognin. Da la suprastanza fan part represchentants dals divers idioms: Ignaz Cathomen, Falera; Felix Giger, Cuira; Jon Domenic Parolini, Scuol, e Gisula Tscharner, Veulden.

[Pagina rumantscha]